﻿ Անձի վերաբերյալ տեղեկություններն ու փաստաթղթերն իր համար գաղտնի լինել չեն կարող. ինչու՞ էին ՀՀ ոստիկաններն արգելում ՌԴ քաղաքացի Անտոն Կամաևին դուրս գալ Հայաստանից | ՀՔԱՎ
2019-ի հոկտեմբերի 2-ին ՀՔԱ Վանաձորի գրասենյակը «ՌԴ քաղաքացուն 2 ամիս ՀՀ-ից դուրս գալն արգելելուց հետո սեպտեմբերի 11-ին թույլ են տվել՝ առանց մեկնաբանելու պատճառները» վերնագրով հրապարակման մեջ անդրադարձել էր ՌԴ քաղաքացի Ա. Կամաևին 2 ամիս շարունակ ՀՀ-ից դուրս գալն արգելելու խնդրին։ Հիշեցնենք՝ ՀՀ ոստիկանության քրեական հետախուզության գլխավոր վարչությունը քաղաքացուն չէր պարզաբանել ապօրինի ձերբակալման հիմքերը, չէր տրամադրել այդ մասին նրան հասկանալի լեզվով փաստաթուղթ և չէր մեկնաբանում՝ ինչու են նրան արգելում ՀՀ տարածքից դուրս գալ։ Ընդ որում՝ 2 ամիս անց՝ 2019 թ. սեպտեմբերի 11-ին, երբ հայտնի դարձավ, որ նա կարող է լքել երկիրը, դրա մասին տեղեկացվել էր միայն Մարդու իրավունքների պաշտպանի գրասենյակը: Այս դեպքում ևս քաղաքացուն չէր պարզաբանվել, թե ինչ հիմնավորմամբ իրեն թույլ չէին տալիս լքել ՀՀ սահմանը և ինչպես պատահեց, որ սեպտեմբերի 11-ից արդեն թույլատրվում է՝ դարձյալ չտրամադրելով բավարար տեղեկություն այդ մասին։
2019-ի հոկտեմբերի 7-ին ՀՀ ոստիկանության քրեական հետախուզության գլխավոր վարչությունը պատասխան նամակով պարզաբանել է Կամաևին առնչվող որոշ մանրամասներ։ Ըստ այդմ՝ Ոստիկանության ինֆորմացիոն կենտրոնի տվյալներով՝ Ա. Կամաևը 2013 թվականի փետրվարի 1-ից գտնվում է միջպետական հետախուզման մեջ՝ ՌԴ ՔՕ –ի 158-րղ հողվածի 2-րդ մասի «ա» կետի մեղադրանքով (գողություն)։ Այդ տեղեկությունը 14.09.14թ.-ից մուտքագրվել է Սահմանային էլեկտրոնային կառավարման տեղեկատվական համակարգում (ՍԷԿՏ), որի հիման վրա Ա. Կամաևը ս/թ. հուլիսի 7-ին, սահմանային անցակետով ՀՀ մուտք գործելիս, հայտնաբերվել է ԱԱԾ սահմանապահների կողմից և փոխանցվել ոստիկանության ծառայողներին:
Ուշագրավ է, որ նամակում այդպես էլ չկային տեղեկություններ այն մասին, թե ի՞նչ իրավական և փաստական հիմնավորումներով են Անտոն Կամաևի տվյալները մուտքագրվել, այնուհետև ելքագրվել սահմանային էլեկտրոնային կառավարման տեղեկատվական (ՍԷԿՏ) համակարգից, ինչպես նաև համակարգ մուտքագրելն ու ելքագրելը հիմնավորող փաստաթղթերի պատճենները։ Ինչ վերաբերվում է Անի Չատինյանի գրությամբ հայցվող փաստաթղթերի պատճենների տրամադրմանը, ոստիկանությունը պատճառաբանել էր, որ դրանք չեն կարող տրամադրվել, որովհետև նախատեսված են միայն ներքին շրջանառության համար, ընդ որում նրանցից մի մասի շրջանառությունը իրականացվում է ներքին շահագործման համար նախատեսված էլեկտրոնային կապուղիների միջոցով' առանց թղթային կրիչների:
Այսպիսով` արձանագրում ենք, որ ոստիկանությունը անձին պատշաճ չի տրամադրել իր վերաբերյալ հիմնավոր և գործողությունների հավաստիությունը ապացուցող փաստաթղթեր և տվյալներ։ Հարկ է նշել, որ անձի վերաբերյալ տեղեկություններն ու փաստաթղթերը իր համար գաղտնի լինել չեն կարող, առավել ևս անձի իրավունքը չի կարող սահմանափակվել գաղտնի փաստաթղթերով և այդպես էլ մնալ անհայտ։
ՀՔԱ Վանաձորի գրասենյակը պատրաստվում է դիմել դատարան՝ Ա. Կամաևի իրավունքների խախտմանը հանգեցրած իրավական խնդիրները լուծելու նպատակով։